tartuNLP/wikipedia-smugri-20251201 huggingface dataset:
Hal Robson-Kanu

Thomas Henry Alex "Hal" Robson-Kanu (s. 21. toukokuuta 1989 Lontoo, Englanti) on englantilais-walesilainen jalkapalloilija. Pelipaikaltaan hän on vasen laitalinkki. Robson-Kanu edustaa Englannin valioliigassa pelaavaa West Bromwichia. Hän kuuluu Walesin maajoukkueeseen.
Seurajoukkueura.
Robson-Kanu nousi Readingin alle 18-vuotiaiden joukkueesta seuran edustusmiehistöön kesällä 2007. Tammikuun 2008 lopulla hänet lainattiin loppukaudeksi Englannin Ykkösliigan Southend Unitediin, jossa hän vietti kolmen kuukauden lainajakson myös syyskaudella 2008. Liigadebyyttinsä hän teki Southendin ottelussa Leyton Orientia vastaan helmikuussa 2008. Hän pelasi Southendissa kaikkiaan 22 liigaottelua, joissa teki viisi maalia. Tammikuun 2009 lopulla hänet lainattiin kauden loppuun ulottuneella sopimuksella Swindon Towniin, jossa hän teki neljä maalia pelaamissaan 20 Ykkösliigan ottelussa.
Robson-Kanu pelasi ensimmäisen ottelunsa Readingin edustusjoukkueessa Englannin Mestaruussarjan ottelussa Nottingham Forestia vastaan elokuussa 2009. Kaikkiaan hän pelasi seurassa 173 Mestaruussarjan ottelua, joissa teki 17 maalia, ja kaksi nousukarsintaottelua. Kaudella 2012–2013 Reading pelasi Valioliigassa ja Robson-Kanu teki seitsemän maalia pelaamissaan 25 valioliigaottelussa. 
Robson-Kanu siirtyi Valioliigan West Bromwich Albioniin vapaalla siirrolla kesällä 2016.
Maajoukkueura.
Robson-Kanu pelasi Englannin alle 19- ja 20-vuotiaiden maajoukkueissa, mutta Walesin alle 21-vuotiaiden joukkueessa. Ensimmäisen ottelunsa Walesin A-maajoukkueessa hän pelasi maaottelussa Kroatiaa vastaan toukokuussa 2010. Ensimmäisen arvokilpailujen karsintaottelunsa hän pelasi EM-karsintaottelussa Bulgariaa vastaan saman vuoden lokakuussa. Ensimmäisen maaottelumaalinsa hän teki Skotlantia vastaan maaliskuussa 2013.
Robson-Kanu pelasi ensimmäisen arvokilpailujen lopputurnauksen ottelunsa EM-kilpailuissa 2016 Slovakiaa vastaan. Hän tuli 71. minuutilla vaihdosta kentälle ja teki kymmenen minuuttia myöhemmin Walesin voittomaalin. Seuraavassa ottelussa Englantia vastaan hän nousi avauskokoonpanoon. Venäjää vastaan hän ei pelannut ja ottelussa Pohjois-Irlantia vastaan hän tuli vaihtopelaajana kentälle. Puolivälieräottelussa Belgiaa vastaan hän oli avauskokoonpanossa ja teki ratkaisevan 2–1-maalin. Hän oli avauksessa myös tappiollisessa välieräottelussa Portugalia vastaan.
Robson-Kanu on pelannut kaikkiaan 44 A-maaottelua ja tehnyt niissä viisi maalia.
Zlatko Čajkovski

Zlatko Čajkovski (24. marraskuuta 1923 Zagreb, Serbien, kroaattien ja sloveenien kuningaskunta – 27. heinäkuuta 1998 München, Saksa) oli Jugoslaviaa edustanut jalkapalloilija, jalkapallovalmentaja ja olympiamitalisti.
Čajkovski saavutti Jugoslavian jalkapallomaajoukkueessa olympiahopeaa Lontoossa 1948 ja Helsingissä 1952. Hänen veljensä Željko Čajkovski oli myös jalkapalloilija ja olympiamitalisti Lontoosta. Čajkovski teki kahden vuosikymmenen mittaisen valmentajanuran, jonka aikana hän valmensi muun muassa FC Bayern Müncheniä.
Ermir Lenjani

Ermir Lenjani (s. 5. elokuuta 1989 Karaçevë, Gjilan, Jugoslavia) on albanialainen jalkapalloilija, joka pelaa Ligue 1:n Rennesissä. Vasenjalkainen Lenjani on pelipaikaltaan keskikenttäpelaaja.
Sveitsiissä kasvanut Lenjani on maajoukkuetasolla edustanut vuodesta 2013 lähtien Albaniaa.
Sam Vokes

Samuel Michael ”Sam” Vokes (s. 21. lokakuuta 1989 Southampton, Englanti) on walesilainen jalkapalloilija, joka edustaa Englannin Valioliigassa pelaavaa Burnleyä. Hänen pelipaikkansa on hyökkääjä.
Englantilaissyntyinen Vokes edustaa maajoukkuetasolla Walesiä. Hän teki A-maajoukkuedebyyttinsä toukokuussa 2008. Hän on pelannut kesäkuun 2021 loppuun mennessä 64 maaottelua ja tehnyt niissä 11 maalia.
Jutta Rantala

Jutta Kaarina Rebekka Rantala (s. 10. marraskuuta 1999 Köyliö) on suomalainen jalkapalloilija, joka edustaa Englannin naisten superliigassa pelaavaa Leicester Cityä. Suomen Palloliitto valitsi Rantalan vuoden 2024 naisjalkapalloilijaksi.
Ura.
Seurajoukkueet.
Rantala on Euran Pallon kasvatti. Hän on edustanut Naisten Liigassa aiemmin porilaista NiceFutista, Turun Palloseuraa, FC Honkaa ja Helsingin Jalkapalloklubia. Hyökkääjänä pelaava Rantala teki TPS:ssä 14 liigamaalia kaudella 2017 ja Hongassa kaudella 2018 kuusi maalia. Kaudella 2019 Rantala voitti HJK:ssa mestaruuden ja hän oli sarjan paras maalintekijä 22 maalillaan. Kauden päätteeksi Rantala valittiin liigan parhaaksi pelaajaksi ja parhaaksi hyökkääjäksi. Joulukuussa 2019 Rantala siirtyi ruotsalaiseen Kristianstadiin, jossa hän pelasi kaksi kautta. Tämän jälkeen hän edusti Ruotsissa Vittsjötä kahden kauden ajan.
Rantala siirtyi elokuussa 2023 englantilaisseura Leicester Cityyn. Hän pelasi ensimmäisellä kaudellaan Englannin Superliigassa 22 ottelua, joissa hän teki kuusi maalia. Kaudella 2024–2025 hän pelasi vain kolme liigaottelua, joissa hän teki yhden maalin, sillä lokakuussa tullut polvivamma piti hänet pitkään poissa kentiltä.
Maajoukkueet.
Rantala on pelannut Suomen alle 16-, 17-, 18- ja 19-vuotiaiden maajoukkueissa. Naisten A-maajoukkueessa hän debytoi maaliskuussa 2020 Kypros Cupin ottelussa Kroatiaa vastaan. Hän on kesäkuun 2025 loppuun mennessä pelannut 31 naisten maaottelua ja tehnyt niissä kymmenen maalia.
Muuta.
Rantalan veljet Joonas (s. 1996) ja Juuso (s. 1997) ovat myös jalkapalloilijoita. He ovat pelanneet muun muassa Ykköstä Tampereen Pallo-Veikoissa ja Musan Salamassa.
Craig Pawson

Craig Pawson (s. 1979) on englantilainen jalkapalloerotuomari.
Vuodesta 1993 lähtien tuomarina toiminut Pawson vihelsi ensimmäisen ottelunsa Englannin Valioliigassa maaliskuussa 2013.
FIFA-tuomarien listalle Pawson on kuulunut vuodesta 2015 lähtien.
Ozan Tufan

Ozan Tufan (s. 23. maaliskuuta 1995 Orhaneli) on turkkilainen jalkapalloilija, joka edustaa Turkin Superliigassa pelaavaa Fenerbahçea. Tufan on pelipaikaltaan keskikenttäpelaaja.
Tufan siirtyi kasvattajaseurastaan Bursasporista Fenerbahçeen kesällä 2015, seitsemän miljoonan euron siirtosummalla. Vuoden 2019 alkupuoliskon hän pelasi lainalla Alanyasporissa.
Tufan teki A-maajoukkuedebyyttinsä Turkin paidassa 19-vuotiaana toukokuussa 2014. Hän on pelannut 60 A-maaottelua ja tehnyt niissä yhdeksän maalia. EM-kilpailuissa 2016 hän pelasi täydet minuutit Turkin kaikissa kolmessa ottelussa ja teki joukkueensa toisen maalin viimeisessä alkulohko-ottelussa Tšekkiä vastaan.
Orlandon yökerhoampuminen

Orlandon yökerhoampuminen tapahtui Yhdysvaltain Floridan Orlandossa 12. kesäkuuta 2016, kun aseistautunut mies hyökkäsi seksuaali- ja sukupuolivähemmistöille suunnattuun orlandolaiseen Pulse-yökerhoon. Tekijä surmasi itselataavalla kiväärillä ja käsiaseella 49 ihmistä, ja 53 haavoittui, mikä on uhrien lukumäärällä mitattuna toiseksi suurin Yhdysvalloissa tapahtunut ampumatapaus ja pahin terrori-isku Yhdysvaltain maaperällä sitten syyskuun 11. päivän iskujen.
Iskun aikana tekijä vannoi uskollisuutta terroristijärjestö Isisille. Presidentti Barack Obaman mukaan isku on terrorijärjestön inspiroima mutta ei sen tekemä. Yhdysvaltain liittovaltion keskusrikospoliisin FBI:n tutkimuksen mukaan hyökkääjä ei tiennyt yökerhon olevan seksuaalivähemmistöille suunnattu, eikä poliisi tästä syystä luokitellut verilöylyä viharikokseksi.
Tapahtumat.
Lauantaina 11. kesäkuuta Pulse-homobaarissa vietettiin Latin Night -iltaa, jolloin paikalla oli erityisen paljon latinotaustaisia kävijöitä. Tekijä, jolla oli mukanaan puoliautomaattikivääri ja käsiase, saapui paikalle yöllä vähän ennen baarin sulkemista, noin kello 2 paikallista Yhdysvaltain itärannikon aikaa (UTC-4). Tilanne alkoi laukaustenvaihdolla lähistöllä partioineen poliisin ja hyökkääjän välillä. Hyökkääjä onnistui siirtymään sisään yökerhoon, jossa oli yli 300 ihmistä.
Yökerhossa hyökkääjä alkoi ampua ihmisiä, mikä johti 49 ihmisen kuolemaan ja yli 50 ihmisen haavoittumiseen. Hän otti osan ihmisistä panttivangeiksi. Hyökkäyksen aikana hän soitti hätäkeskukseen ja ilmoitti tukevansa terrorijärjestö Isisiä. Lopulta hyökkääjä kuoli poliisin erikoisjoukkojen eli SWAT-ryhmän tekemässä rynnäkössä. Poliisi käytti rynnäkössään myös räjähteitä ja mursi seinän aseistetulla rynnäkköajoneuvolla.
Hyökkääjä.
Hyökkääjä oli 29-vuotias afgaanitaustainen Yhdysvaltain kansalainen Omar Mir Seddique Mateen (ent. Omar Mir Seddique). Hän syntyi New Yorkin New Hyde Parkissa ja asui vuodesta 1991 lähtien Floridan Port St. Luciessa. Hän opiskeli rikosoikeuden teknologiaa floridalaisessa Indian River Community Collegessa. Opiskeluaikanaan hän muutti syntymänimensä Omar Mir Seddique muotoon Omar Mir Seddique Mateen. Hän oli ennen iskua toiminut vartijana G4S-yhtiössä vuodesta 2007 lähtien. Hän oli ollut kahdesti naimisissa ja hänellä oli yksi, vuonna 2013 syntynyt poikalapsi.
Mateen soitti hätänumeroon ennen tekoa ja vannoi uskollisuutta terroristijärjestö Isisille. Yhdysvaltain liittovaltion poliisi FBI tutki jo aiemmin, ennen ampumista vuosina 2013 ja 2014, hänen yhteyksiään ääri-islamisteihin, mutta tutkinnat lopetettiin, koska tietoja ei saatu vahvistettua. Ampuja kuoli poliisin luoteihin.
Uhrit.
Uhreja oli yhteensä 103; 49 henkilöä kuollutta ampujan lisäksi, ja haavoittuneita oli 53. Uhreista 38 kuoli tapahtumapaikalla ja loput yksitoista kuolivat sairaalassa. Uhrit ovat: (nimi, ikä)
Arvid Ojasti

Arvid (Arvi) Edvard Ojasti (synt. Fagerström, 18. kesäkuuta 1903 Impilahti – 6. joulukuuta 1963 Maturín, Venezuela) oli suomalainen valtiollisen poliisin Valpon ylietsivä.
Valpon Rovaniemen osastolla ylietsivänä työskennellyt Ojasti komennettiin jatkosodan alettua heinäkuussa 1941 mukaan 12 miehen vahvuiseen suomalaisryhmään joka avusti saksalaista SS-Untersturmführer Wilhelm Laquan Kirkkoniemessä Norjassa johtamaa Einsatzkommando Finnlandia. Suomalaisryhmän miehiä oli syksyllä 1941 Sallan vankileirillä (Stalag 309) ja Elvenesin vankileirillä (Stalag 322) Norjassa. Osa heistä siirtyi saksalaisten mukana myös Neuvostoliiton puolelle Kiimasvaaraan ja Kiestinkiin jossa he valvoivat paikallista väestöä ja etsivät kommunisteja heidän joukostaan. Jatkosodan päätyttyä Ojasti siirtyi lokakuussa 1944 Saksan turvallisuuspoliisin palvelukseen Laquan alaisuuteen oman kertomansa mukaan Valpon johdolta saamansa määräyksen perusteella. 
Ojasti siirtyi sodan päätyttyä 1945 Norjasta ensin Ruotsiin ja sieltä edelleen Venezuelaan jonne muutti sodan jälkeen monia muitakin suomalaisia maanpakoon. Hän työskenteli muun muassa kettufarmilla, kalastajana, merimiehenä ja kaupustelijana. Oman kertomansa mukaan Ojasti avusti myös sodan voittajia sotasaaliin rahaksi muuttamisessa. Venezuelassa Ojasti hankki omistukseensa maatilan. Ojasti sai surmansa joulukuussa 1963 tiesululla Maturínin kaupungissa Venezuelassa sotilaspartion ampumana.
Oikeuspsykiatria

Oikeuspsykiatria on lääketieteellinen erikoisala, joka pyrkii arvioimaan, onko yksilön riskikäytös, kuten väkivalta toisia kohtaan, oikeustieteellinen vai lääketieteellinen ongelma . Tätä oikeuspsykiatrista arviota voidaan hyödyntää oikeudenkäytössä, kuten tuomioistuimissa, poliisitoiminnassa ja kriminaalihuollossa .
Oikeuspsykiatrit tekevät syytetyille mielentilatutkimuksia, vangittujen vaarallisuusarvioita sekä antavat oikeuspsykiatrista hoitoa . Terveyden ja hyvinvoinnin laitos (THL) koordinoi mielentilatutkimuksiin ja vaarallisuusarvioihin liittyvää toimintaa . THL myös valmistelee ja esittelee oikeuspsykiatristen asioiden lautakunnassa käsiteltäviä asioita . THL:n alaisuudessa toimivat Suomen valtion mielisairaalat, joita ovat Kuopiossa toimiva Niuvanniemen sairaala sekä Vanhan Vaasan sairaala, jotka molemmat ovat erikoistunut hoitamaan oikeuspsykiatrisia ja/tai vaikeahoitoisia ja/tai vaarallisia potilaita .
Welcome to the Jungle (elokuva)

Welcome to the Jungle on vuonna 2013 ensi-iltansa saanut yhdysvaltalainen komediaelokuva. Elokuvan ohjasi Rob Meltzer ja käsikirjoitti Jeff Kauffmann. Pääosassa esiintyivät Adam Brody, Jean-Claude Van Damme, Rob Huebel, Kristen Schaal, Megan Boone ja Dennis Haysbert.
Juoni.
Toimistotyöntekijöille järjestetään matka autiolle saarelle, jossa entinen merijalkaväen sotilas Storm Rothchild pitää erilaisia selviytymistehtäviä työntekijöille. Loma menee kuitenkin pieleen, kun koneen lentäjä löytyy kuolleena ja kaikki alkavat panikoida. Chris ja hänen työkaverinsa yrittävät selviytyä luonnon vaaroista ja keskinäisistä ongelmista.
Palkinnot.
Elokuva voitti Newport Beach elokuvajuhlissa parhaan näyttelijäkaartin palkinnon.
Birkir Bjarnason

Birkir Bjarnason (s. 27. toukokuuta 1988 Akureyri) on islantilainen jalkapalloilija, joka edustaa seuratasolla italialaista Bresciaa. Hän pelaa myös Islannin maajoukkueessa. Bjarnasonin pelipaikka on keskikenttä.
Birkir aloitti ammattilaisuransa norjalaisessa Vikingissä vuonna 2006. Hän siirtyi lainalle Bodø/Glimtiin vuonna 2008. Bodø/Glimtissä Birkir teki viisi maalia 22 ottelussa. Vikingissä hän pelasi yhteensä 102 ottelua tehden niissä 16 maalia. Hän siirtyi vuonna 2012 belgialaiseen Standard Liègeen. Hän teki belgialaisseuran kanssa viiden vuoden sopimuksen. Lopulta hän pelasi vain yhden kauden Belgiassa pelaten yhteensä kuusitoista ottelua. Birkir siirtyi heinäkuussa 2012 italialaiseen Pescara lainalle, ja Pescara osti kesäkuussa 2013 Birkirin. Syyskuussa 2013 Sampdoria solmi sopimuksen Birkirin kanssa. Sopimus oli yhteissopimus Pescaran kanssa. Kesäkuussa 2014 Pescara osti Birkirin takaisin itselleen. Heinäkuussa 2015 sveitsiläinen FC Basel solmi kolmen vuoden sopimuksen Birkirin kanssa . Tammikuussa 2017 Birkir siirtyi Englannin toiseksi ylimmällä sarjatasolla pelaavan Aston Villan riveihin.
Birkir on pelannut useissa Islannin nuorisomaajoukkueissa. Aikuisten maajoukkueessa Birkir debytoi ystävyysottelussa Andorraa vastaan toukokuussa 2010. Hänet valittiin Islannin joukkueeseen EM-kilpailuihin 2016. Birkir on pelannut maajoukkueessa 84 ottelua ja tehnyt niissä 13 maalia.
Jack Donovan

Jack Donovan (s. 23. lokakuuta 1974) on yhdysvaltalainen kirjailija, joka tunnetaan erityisesti maskuliinisuutta käsittelevistä teoksistaan. Lisäksi hän on kritisoinut feminismiä ja homokulttuuria.
Jack Donovan on avoimesti homoseksuaali.
Marja Aaltonen

Marja Aaltonen (s. 13. toukokuuta 1964) on suomalainen entinen jalkapalloilija, joka pelasi urallaan 17 A-maaottelua vuosina 1989–1992. Vuonna 1990 Aaltonen valittiin Suomen vuoden naispelaajaksi.
Aaltonen edusti urallaan muun muassa helsinkiläistä Kaunis Nainen Futista, ruotsalaisia Hammarbytä, Djurgårdenia ja Dalhemia sekä norjalaista Askeria.
Péter Palotás

Péter Palotás (synt. Poteleczky, 27. kesäkuuta 1929 Budapest – 17. toukokuuta 1967 Budapest) oli unkarilainen jalkapalloilija ja olympiavoittaja.
Palotás saavutti Unkarin miesten maajoukkueessa olympiakultaa Helsingissä 1952 ja MM-hopeaa Sveitsissä 1954.
Mihály Lantos

Mihály Lantos (tunnettu myös sukunimellä Liendermayer, 29. syyskuuta 1928 Budapest – 31. joulukuuta 1989 Budapest) oli unkarilainen jalkapalloilija ja olympiavoittaja.
Lantos saavutti Unkarin miesten maajoukkueessa olympiakultaa Helsingissä 1952 ja MM-hopeaa Sveitsissä 1954.
József Zakariás

József Zakariás (5. maaliskuuta 1924 Budapest – 22. marraskuuta 1971 Budapest) oli unkarilainen jalkapalloilija ja olympiavoittaja.
Zakariás saavutti Unkarin miesten maajoukkueessa olympiakultaa Helsingissä 1952 ja MM-hopeaa Sveitsissä 1954.
Lajos Csordás

Lajos Csordás (26. lokakuuta 1932 Budafok, Budapest – 5. huhtikuuta 1968 Budapest) oli unkarilainen jalkapalloilija ja olympiavoittaja.
Csordás saavutti Unkarin miesten maajoukkueessa olympiakultaa Helsingissä 1952 ja MM-hopeaa Sveitsissä 1954.
Anttilan koulu (Järvenpää)

Anttilan koulu on Järvenpään Peltolassa toimiva noin 420 oppilaan suomenkielinen alakoulu (luokka-asteet 1–6). Koulu on rakennettu vuonna 1959 ja sitä on laajennettu 1990–1991 sekä 2010, joskin uusin osa on poistettu käytöstä. Koulun vanhin osa on peruskorjattu 2016–2020.
Erillisrakennuksessa, hallinnollisesti Pehtoorin päiväkotiin kuuluvassa pihakoulussa annetaan koulunkäyntiin valmistavaa esiopetusta.
Vista

Vista voi tarkoittaa seuraavia:
Vista esiintyy lisäksi osana monessa paikannimessä.
Harjulan koulu (Järvenpää)

 
Harjulan koulu on Järvenpään Loutin kaupunginosassa toimiva noin 230 oppilaan suomenkielinen alakoulu (luokka-asteet 1–6). 1930-luvulla perustettu koulu toimii vuonna 2022 valmistuneissa uusissa tiloissa, jotka koostuvat peruskorjatusta vanhasta osasta sekä uudisrakennuksesta. Harjulan kampukseksi nimetyissä tiloissa toimii myös päiväkoti. Koulu kertoo verkkosivuillaan hyödyntävänsä opetuksessaan modernia pedagogiikkaa, kuten yhteisopettajuutta ja ulkona oppimista.
Kyrölän koulu

Kyrölän koulu oli Järvenpään Kyrölän kaupunginosassa toiminut noin 200 oppilaan suomenkielinen alakoulu (luokka-asteet 1–6). Koulusta tehtiin Järvenpään yhteiskoulun toimipiste elokuussa 2023 ja se keskittyi sen jälkeen esi- ja alkuopetukseen.
Juholan koulu

Juholan koulu oli Järvenpäässä sijainnut vuosiluokkien 1-9 erityiskoulu, joka toimi 1990-luvun alussa valmistuneessa omassa rakennuksessa Järvenpään Yhteiskoulun vieressä. Koulussa oli lukuvuonna 2015–2016 noin sata oppilasta. Koulun rehtorina toimi Pia Pohjanpalo. Henkilökuntaa koulussa oli noin 50. Opettajien lisäksi koulussa toimi muun muassa koulunkäynninohjaajia ja terveydenhuollon ammattilaisia. Opetus tapahtui koulussa yksilöllistetysti pienryhmissä. Juholan koulun oppilaaksi otettiin koko Järvenpään alueelta lapsia ja nuoria, joiden oppimista ei kyetty riittävän hyvin tukemaan lähikouluissa. Koululla oli oma oppilaskunta ja vanhempainkerho.
Juholan koulu lakkautettiin vuonna 2019 itsenäisenä kouluna nuorisovaltuuston aloitteesta ja siirrettiin osaksi Järvenpään Yhteiskoulua.
Koivusaaren koulu

Koivusaaren koulu on Järvenpään Jampassa toimiva noin 400 oppilaan suomenkielinen yläkoulu (luokka-asteet 7–9).
Koulun lähellä, aivan sen länsipuolella on Jampan urheilupuisto kuntoratoineen. Sen lounaispuolella toimii Saunakallion koulu.
Valomerkki

Valomerkki tai pilkku tarkoittaa ravintolassa tai muussa anniskelupaikassa sitä, että alkoholijuomien tarjoilu loppuu. Valomerkki ilmaistaan esimerkiksi valoja räpsäyttämällä, tunnelmavalaistuksen vaihtamisella tavallisiin valoihin, soittamalla kelloa tai ilmoittaen verbaalisesti. Jos anniskelupaikka suljetaan kello 24:n jälkeen, Suomessa anniskelu pitää lopettaa viimeistään puoli tuntia ennen anniskelupaikan sulkemisaikaa. Suomessa anniskelupaikoissa saa tarjoilla kello 1.30 asti, mutta aluehallintovirastolle tehtävällä ilmoituksella on mahdollista jatkaa tarjoilua enintään neljään asti.
Porvoon jäähalli

Porvoon jäähalli on Porvoossa Uudellamaalla sijaitseva jäähalli. Se on jääkiekon Suomi-sarjassa pelaavan Porvoo Huntersin sekä Porvoon Taitoluistelijoiden kotihalli. Jäähallin yleisökapasiteetti on 1 500 katsojaa.
Porvoon jäähalli avattiin vuonna 1987. Halli sijaitsi ennen vuoden 1997 kuntaliitosta Porvoon maalaiskunnan puolella.
Alpine A110

Alpine A110 (tunnetaan myös nimillä Renault Alpine, Alpine-Renault ja Berlinette) oli ranskalaisen Alpinen vuodesta 1961 vuoteen 1977 valmistama takamoottorinen urheiluauto. Sen edeltäjämalli oli Alpine A108. Autossa käytettiin kaikkien Alpine-autojen tavoin Renault’n moottoreita ja muuta tekniikkaa.
Historia.
Kun edeltävä malli A108 käytti Renault Dauphinen osia, A110 perustui puolestaan Renault 8 -malliin. Koriversioina esiteltiin aluksi umpikorinen ”Berlinetta”  ja sitten avomalli. Kori on tehty lujitemuovista teräskehikon päälle. Moottorivaihtoehtoina oli aluksi Renault 8 -mallissa käytetty 1,1 litran moottori ja 95 hevosvoimaa (SAE) tuottanut R8 Gordini -moottori. Myöhemmin autoon sai Renault 16 -malliin pohjautuvan moottorin, joka tarjosi 125 hevosvoimaa (DIN).
Menestys ralleissa.
A110 saavutti mainetta 1960- ja 1970-lukujen vaihteessa voitokkaana ralliautona, joka saavutti muun muassa kolmoisvoiton Ranskan Alppirallissa 1969. Kolmannelle tilalle autolla ajoivat suomalaiset Jorma Lusenius ja Seppo Halme. Vuonna 1971 auto voitti Monte Carlo -rallin kuljettajana ruotsalainen Ove Andersson. 1970-luvun alkuvuosina Renault osti Alpine-tehtaan kokonaan itselleen ja 1973 perustettiin rallin maailmanmestaruussarja WRC , jolloin Renault alkoi kilpailla siinä A110-mallilla. Tehdastallin vakiokuljettajia olivat Bernard Darniche, Jean-Pierre Nicolas ja Jean-Luc Thérier, ja heidän lisäkseen käytettiin ”vierailevia tähtiä” kuten Jean-Claude Andruet, joka voitti 1973 Monte Carlo -rallin. Ralleissa käytettiin tuolloin 1,8 litran moottoria.
Vuonna 1974 varta vasten ralliautoksi suunniteltu Lancia Stratos aloitti voittokulkunsa WRC-rallimaailmassa, ja takamoottorisen A110:n aika alkoi olla ohi huolimatta yrityksistä parantaa sen ominaisuuksia.
Muita versioita.
Alpine A110 -mallia rakensi Alpinen Dieppen tehtaan lisäksi Meksikossa Diesel Nacional (DINA) -yhtiö nimellä "Dinalpin" sekä Bulgariassa SPC Metalhimin ja ETO Bulenin muodostama osuuskunta nimellä "Bulgaralpine". Bulgaralpinea valmistettiin noin 100 kappaletta ja ne kaikki jäivät Bulgarian sisämarkkinoille.
John Calipari

John Vincent Calipari (s. 10. helmikuuta 1959 Moon Township, Pennsylvania) on yhdysvaltalainen koripallovalmentaja. Hän on vuodesta 2009 lähtien toiminut Kentuckyn yliopiston koripallojoukkueen päävalmentajana. Calipari valittiin Basketball Hall of Fameen vuonna 2015.
Caliparin ensimmäinen päävalmentajan pesti oli Massachusettsin yliopistossa, jossa hän toimi vuosina 1988–1996. Viimeisenä vuotenaan hänet nimitettiin useilla tahoilla vuoden yliopistokoripallovalmentajaksi. Vuosina 1996–1999 Calipari toimi NBA-liigan New Jersey Netsin päävalmentajana.
Vuosina 2000–2009 Calipari oli menestyksekkäästi Memphisin yliopiston päävalmentaja. Hän siirtyi keväällä 2009 perinteikkään Kentuckyn yliopiston päävalmentajaksi, kahdeksanvuotisella ja lähes 35 miljoonan dollarin arvoisella sopimuksella.
Vuosina 2011–2012 Calipari valmensi Kentuckyn lisäksi myös Dominikaanisen tasavallan maajoukkuetta.
Hitchball 4000

Hitchball 4000 on Pohjoismaiden suurin liftauskilpailu. Kilpailijat liftaavat pareittain viikonlopun aikana Helsingistä pois ja takaisin. Lisäksi jokaisella joukkueella on mukanaan gps-lähetin, jonka avulla liftaajien sijaintia voi seurata reaaliajassa Hitchball 4000:n verkkosivuilla. Kilpailun pääsarjan voittaa ja Hitchball 4000 -kiertopokaalin saa seuraavaksi vuodeksi pari, joka liftaa viikonlopun aikana pisimmälle ja ehtii ajoissa takaisin. Spirit of Hitchball -palkinnolla puolestaan huomioidaan tiimi, joka edisti parhaiten liftauskulttuuria asenteellaan ja viestinnällään sosiaalisessa mediassa. Hitchball 4000 järjestetään joka vuosi kesäkuun ensimmäisenä viikonloppuna. 
Kilpailun järjestäjänä toimii HitchPro ry, liftauskulttuurin levittämistä varten perustettu yhdistys. Kilpailun tavoitteena on todistaa liftauksen helppous ja turvallisuus ja laajemmin osoittaa, että pohjoismaalaiset yhteiskunnat ovat turvallisia ja että tuntemattomiin ihmisiin voi luottaa.
Ensimmäisen kerran Hitchball 4000 järjestettiin vuonna 2013. Kilpailun suosio on kasvanut vuosi vuodelta, ja vuonna 2016 osallistujia oli yli 100 henkilöä. Vuosien varrella osallistujat ovat saavuttaneet muun muassa Strykówin, Varsovan, Tukholman, Inarin ja Muonion.
Kyle Larson

Kyle Miyata Larson (s. 31. heinäkuuta 1992 Elk Grove, Kalifornia) on yhdysvaltalainen autourheilija. Hän ajaa kaudella 2016 Pohjois-Amerikan suurimmassa moottoriurheilusarjassa NASCAR:issa Chip Ganassi Racing -tallin autolla numero 42.
Larson oli voittamassa vuonna 2015 Daytonan 24 tunnin ajoa yhdessä Scott Dixonin, Tony Kanaanin ja Jamie McMurrayn kanssa.
Larsonin äidin puolen sukujuuret ovat Japanista.
Valpas (lehti)

Valpas oli Kuopiossa vuosina 1974–2001 ilmestynyt sosiaalidemokraattinen viikkolehti.
"Savon Kansan" lakattua vuonna 1958 Pohjois-Savon sosiaalidemokraattien äänenkannattajana toimi "Suomen Sosialidemokraatti", jossa julkaistiin alueellista vaihtosivua 1970-luvun alkuun saakka. Parlamentaarinen lehdistötuki mahdollisti tuolloin oman maakuntalehden perustamisen. Marraskuusta 1974 lähtien ilmestyneen "Valppaan" kustantajana toimi Lehtityö Oy, jonka pääomistajat olivat Suomen Sosialidemokraattinen Puolue, sen lehdistön yhteistyöelin T-lehdistö Oy ja "Suomen Sosialidemokraatin" Kustannusosakeyhtiö Kansanvalta. Yhtiön johtokunnan puheenjohtajana toimi kansanedustaja Lasse Lehtinen.
Tabloid-kokoisena ilmestynyt "Valpas" oli ensimmäinen 1970-luvulla perustetuista sosiaalidemokraattisista viikkolehdistä. Se painettiin aluksi Iisalmessa ja vuodesta 1978 lähtien Joensuussa. Päätoimittajana ja toimitusjohtajana työskentelivät ensin Asko Seppänen, vuodesta 1977 Seppo Haapanen ja vuodesta 1979 Martti Ruokolainen. Tehtävät eriytettiin vuonna 1985, jolloin päätoimittajaksi tuli Rauno Iivonen. Ruokolaisen lähdettyä vuonna 1988 vetovastuu siirtyi Juhani Arolle. Hänen jälkeensä päätoimittajana työskentelivät Pirkko Jyväkorpi ja Anja Salminen ja toimitusjohtajina Jouko Koistinen ja Aulis Kupiainen. 1990-luvulla päätoimittaja-toimitusjohtajana oli Antti Sokka, jota vuonna 1999 seurasi Matti Vimpari.
SDP:n piirilehdeksi perustettu "Valpas" keskittyi sisällössään politiikkaan ja ammattiyhdistysliikkeen toimintaan sekä maakunnan ja kuntien tapahtumiin. Sen taloudellisen perustan muodostivat lehdistötuki sekä ammattiliittojen lehtisetelit. Lehden omista tuloista suurin osa tuli kuntien, E-liikkeen, ammattiyhdistysten ja puolueosastojen ilmoituksista. Talous saatiin kuntoon 1970-luvun loppuun mennessä, jolloin levikki nousi reilusta kolmesta tuhannesta yli 6 600 tilaajaan. 1980-luvulla lehtiyhtiö lähti mukaan Kuopion kaapelitelevisioon ja paikallisradioon ja vuonna 1985 se yritti julkaista tappiolliseksi osoittautunutta ilmaisjakelulehteä. 1980-luvun lopulla yhtiö ajautui talousvaikeuksiin ja lehden toimitusresurssit heikkenivät. Vuonna 1992 sen levikki oli enää vajaat 4 700 kappaletta ja vuonna 1997 noin 3 700. Tappiokierteen syvetessä "Valpas" pyrki tavoittelemaan SKDL:n jo aikaisemmin lakanneen "Kansan Sanan" lukijakuntaa, mutta joutui lopettamaan ilmestymisensä toukokuussa 2001.
Petri Rouvinen

Petri Rouvinen (s. 31. tammikuuta 1968 Lappeenranta) on suomalainen taloustieteilijä. Hän työskentelee ETLAn tytäryhtiön Etlatieto Oy:n toimitusjohtajana. Aiemmin Rouvinen on työskennellyt muun muassa tutkijana ja tutkimusjohtajana ETLAssa ja Etlatiedossa. Rouvinen on tutkimuksissaan ja selvityksissään erikoistunut innovaatiotoimintaan ja teknologiaan, kilpailukykyyn sekä globalisaatioon ja yrittäjyyteen liittyviin aiheisiin. Rouvinen on koulutukseltaan taloustieteen tohtori. Hän väitteli tohtoriksi Vanderbiltin yliopistosta vuonna 2000 otsikolla ”Essays in Technology, R&amp;D and Innovative Activity”.
David Vaughan

David Owen Vaughan (s. 18. helmikuuta 1983 Abergele, Wales) on walesilainen jalkapalloilija. Pelipaikaltaan hän on puolustava keskikenttäpelaaja. Vaughan edustaa Englannin kakkosliigassa pelaavaa Notts Countya, jonne hän siirtyi Englannin mestaruussarjan Nottingham Forestista kesällä 2018.
Vaughan on pelannut Walesin maajoukkueessa 42 ottelua ja tehnyt niissä yhden maalin.
Barry Brust

Barry Brust (s. 8. elokuuta 1983 Manitoba, Kanada) on kanadalainen jääkiekkomaalivahti. Hän pelaa tällä hetkellä Sveitsin NLA-liigan Fribourg-Gottéronissa. Brust on pelannut useamman kauden Pohjois-Amerikan alasarjoissa, ja 11 ottelua NHL:ssä.
Pelaajaura.
Brust pelasi junioriouransa WHL-liigan Spokane Chiefsissä. Hänet palkittiin sarjan parhaana maalivahtina kaudella 2001–2002. Minnesota Wild varasi Brustin kauden jälkeen vuorolla 74 . Brust pelasi vielä kaksi kautta WHL:ssä, joiden aikana hän vaihtoi seuraa Calgary Hitmeniin. Brust ei tehnyt pelaajasopimusta Minnesotan kanssa, joten hänestä tuli vapaa pelaaja ja Los Angeles Kings solmi hänen kanssaan sopimuksen.
Brust liittyi Los Angelesin organisaatioon kaudeksi 2004–2005. Ensimmäisen kauden hän vietti ECHL-liigassa, nousten seuraavaksi vuodeksi AHL-liigan farmijoukkueeseen. Kauden jakoi Los Angelesissa ja farmijoukkueessa Manchester Monarchsissa. Tulokaskaudellaan Brust pelasi 11 ottelua Los Angelesissa.
Kaudeksi 2007–2008 Brust teki sopimuksen AHL-liigan Houston Aerosin kanssa, ja hän voitti kauden aikana sarjan vähiten päästäneen maalivahdin palkinnon Harry "Hap" Holmes Memorial Awardin. Hyvää AHL-kautta seurasi kaksivuotinen sopimus Minnesota Wildin kanssa. Brust ei kuitenkaan koskaan saanut peliaikaa Minnesotassa, ja hän teki sopimuksen kaudeksi 2010–2011 AHL-liigan Binghamton Senatorsin kanssa. Kauden 2011–2012 Brust pelasi Saksassa, palaten seuraavaksi kaudeksi AHL-liigan Abbotsford Heatiin.
Brust siirtyi KHL-liigaan kaudella 2013–2014. Hän pelasi kaksi kautta KHL Medveščak Zagrebissa ja yhden kauden Jugra Hanty-Mansijskissa.
Glukoosioksidaasi

Glukoosioksidaasi on entsyymi, joka katalysoi glukoosin ja eräiden muiden monosakkaridien hapettumista aldonihapoiksi ja niiden laktoneiksi. Entsyymiä esiintyy eräissä kasveissa, sienissä ja bakteereissa. Glukoosioksidaasia käytetään lääketieteellisessä diagnostiikassa verensokerin määrittämiseen ja leipomoteollisuudessa. Glukoosioksidaasin EC-numero on EC 1.1.3.4.
Rakenne ja toiminta.
Glukoosioksidaasi on rakenteeltaan kahdesta samanlaisesta alayksiköstä koostuva homodimeeri. Sen molekyylimassa on 13–18 kDa. Entsyymi vaatii toimiakseen koentsyymikseen flaviiniadeniinidinukleotideja (FAD), joita sitoutuu kumpaakin alayksikköön yksi, ja kupari-ioneja. Glukoosioksidaasi toimii parhaiten hieman happamissa olosuhteissa pH:n ollessa 5. Entsyymin isoelektroninen piste on 4,2. Glukoosioksidaasi hapettaa glukoosin glukonihapon laktoniksi eli D-glukono-δ-laktoniksi. Hapettimena reaktiossa toimii happi, joka pelkistyy vetyperoksidiksi. Glukoosin β-anomeeri hapettuu huomattavasti nopeammin kuin α-anomeeri. Glukoosin lisäksi glukoosioksidaasi kykenee hapettamaan myöe eräitä muita sokereita kuten galaktoosia, ksyloosia sekä mannoosia. Myös nitroalkaanit hapettuvat entsyymin vaikutuksesta.
Glukoosioksidaasin katalysoiman reaktion mekanismista ei ole täyttä varmuutta. Eräs esitetty mekanismi on niin kutsuttu ping-pong-mekanismi, jossa on kaksi vaihetta. Näistä vaiheista ensimmäisessä entsyymin ja FAD-molekyylin muodostama hapettuneessa muodossa oleva kompleksi hapettaa sokerimolekyylin laktoniksi ja samalla FAD:n flaviinirakenne pelkistyy. Toisessa vaiheessa flaviinirakenne hapettuu hapen vaikutuksesta takaisin ja happi pelkistyy muodostaen vetyperoksidia.
Käyttö.
Käyttökohteisiinsa glukoosioksidaasi eristetään useimmiten "Aspergillus niger"-homeesta. Lääketieteellisessä analytiikassa glukoosioksidaasia käytetään helppona ja nopeana tapana mitata veren glukoosipitoisuutta. Esimerkiksi monet diabetespotilaiden käyttämät verensokerimittarit perustuvat glukoosioksidaasiin, piparjuuriperoksidaasiin ja hapettuvaan väriaineeseen, joka on tyypillisesti tetrametyylibentsidiini tai 2,2′-atsinobis(3-etyyli-2,3-dihydrobentstiatsolisulfonaatti). Glukoosioksidaasi hapettaa glukoosin, jolloin muodostuu vetyperoksidia, ja peroksidaasi hapettaa vetyperoksidin avulla väriaineen värilliseksi, jonka absorboiman säteilyn määrä voidaan mitata.
Glukoosioksidaasia voidaan käyttää myös elintarviketeollisuudessa. Se parantaa jauhojen säilyvyyttä kuluttamalla happea ja estämällä jauhoja hapettumasta. Reaktiossa muodostuva vetyperoksidi hapettaa gluteenin sisältäviä kysteiiniaminohappoja muodostaen rikkisiltoja kysteiiniaminohappojen välille. Tämä vahvistaa gluteenia ja tekee taikinasta vähemmän tarttuvaa, minkä vuoksi entsyymi on käyttökelpoinen yhdessä ksylanaasien kanssa. Entsyymiä voidaan käyttää myös parantamaan maidon säilyvyyttä ja poistamaan kanamunan valkuaisesta glukoosia ennen albumiinin eristämistä.
Anttilan koulu (Hyvinkää)

Anttilan koulu on Hyvinkään Vehkojan kaupunginosassa toimiva, hallinnollisesti 530 oppilaan Vehkojan kouluun kuuluva suomenkielinen alkuopetuksen alakoulu (luokka-asteet 1–2).
Koulu sijaitsee Anttilan päiväkodin kanssa samassa rakennuksessa.
Hakalantalon koulu

 
Hakalantalon koulu on Hyvinkään Hakalan kaupunginosassa toimiva noin 360 oppilaan suomenkielinen peruskoulu (luokka-asteet esiopetus-9). . Koulu toimi aiemmin nimellä Hakalan koulu ja erityiskoulu nimellä Hakalanpolun koulu. 
Aamutuulen opetusyksikkö, joka on alkuopetusta (luokka-asteet 1–2) antava, Metsäkaltevan kaupunginosassa sijaitseva yksikkö, on hallinnollisesti osa Hakalantalon koulua.
Hakalantalon koulu vastaa myös kehitysvammaisten ja autististen lasten ja nuorten opetuksesta ja kasvatuksesta 11-vuotisen oppivelvollisuuden aikana.
Aamutuulen opetusyksikkö

Aamutuulen opetusyksikkö on Hyvinkään Metsäkaltevan kaupunginosassa toimiva noin 30 oppilaan suomenkielinen alakoulun ensiopetuksen yksikkö (luokka-asteet 1–2). Se on hallinnollisesti osa Hakalantalon koulua.
Opetusyksikkö sijaitsee samassa rakennuksessa Aamutuulen päiväkodin kanssa.
Metasploit

Metasploit-projekti on tietoturvaprojekti, joka tarjoaa tietoa tietoturva-aukoista ja kehittää penetraatiotestausta.
Se on kuitenkin parhaiten tunnettu avoimen lähdekoodin Metasploit Frameworkista, ohjelmistokehyksestä joka on tarkoitettu hyökkäyskoodin kehittämiseen ja suorittamiseen. Muita sen tärkeitä projekteja ovat Opcode Database, shellcode-arkisto ja siihen liittyvät tutkimukset.
Väisälä-komparaattori

Väisälän interferenssikomparaattori on etäisyyden mittauksen kalibroinnin menetelmä, jonka kehitti professori, akateemikko Yrjö Väisälä. Väisälä-komparaattorilla määritetään pituusmittauksen kalibrointiratoja eli perusviivoja. Suomessa Väisälä-komparaattorilla ylläpidetään Nummelan normaaliperusviivaa eli mittanormaalia Vihdin Nummelassa, joka on tarkkuutensa vuoksi tunnettu myös kansainvälisellä mittapuulla.
Väisälä-komparaattorin toiminta perustuu kvartsimetrin moninkertoihin. Kvartsimetrit ovat kvartsilasista valmistettuja metrin mallikappaleita, joiden pituus on absoluuttisesti kalibroitu ja jäljitettävissä SI-järjestelmän mukaiseen metrin määritelmään. Käytännössä Väisälä-komparaattori rakentuu peileistä, valonlähteestä, linsseistä ja kamerasta. Peilejä on kolme, joista kaksi ensimmäistä asetaan tarkasti kvartsimetrin mukaiselle etäisyydelle toisistaan. Lisäksi asetaan kolmas peili, jonka etäisyys ensimmäiseen peiliin on moninkerta kahden aikaisemman peilin välisestä etäisyydestä. Väisälä-komparaattoriin johdetaan valkoista valoa, joka kimpoilee peiliparien välillä saman matkan kummankin peiliparin (I–II ja I–III) välillä. Tämä saadaan aikaan säätämällä peilit oikeaan kulmaan toisiinsa nähden. Lopuksi valkoinen valo heijastetaan linssin läpi kameran kennolle, johon muodostuu interferenssikuviot, jos valon aallonpituus on samassa vaiheessa. Interferenssikuvio syntyy vain, jos valonsäteiden kulkemat matkat poikkeavat toisistaan alle 1,3 μm. Nummelan perusviiva määritettiin vuonna 2007 tällä menetelmällä, jolloin sen kokonaispituudeksi saatiin 864 122,86 mm ±0,07 mm. Suomessa Geodeettinen laitos (nykyinen Maanmittauslaitoksen Paikkatietokeskus) on kansallinen ja kansainvälinen asiantuntijalaitos geodeettisissa perusviivoissa ja vastaa Nummelan perusviivasta.
Aigiáli

Aigiáli (; myös "Egiáli", "Aegiáli") on Kreikan kylä, joka sijaitsee Amorgóksen saarella. Se kuuluu hallinnollisesti Amorgóksen kuntaan, Náxoksen alueyksikköön ja Etelä-Egean saarten alueeseen. Kylän väkiluku on 261 (vuonna 2011).
Aigiáli sijaitsee Amorgóksen koillisosassa noin 20 kilometriä saaren pääkylästä Amorgóksen kylästä eli Chórasta koilliseen. Varsinainen kylä sijaitsee ylempänä sisämaassa noin kaksi kilometriä saaren länsirannikosta. Kylän ranta-asutus Órmos Aigiális (Όρμος Αιγιάλης, väkiluku 147) sijaitsee saaren länsirannikolla luonnonsatamalahdessa. Se on saaren toinen pääsatama Katápolan ohella.
Aigiáli on perinyt nimensä antiikin ajan Aigialen kaupungista, joka sijaitsi läheisen Tholárian kylän Víglassa. Aigiale oli Miletoksen siirtokunta ainakin 200-luvulla eaa., ja yksi saaren kolmesta kaupungista Minoan ja Arkesinen ohella. Aigiálin kylä tuhoutui suuressa tulipalossa vuonna 1835, minkä vuoksi sen rakennuskanta on suhteellisen uutta.
Aigiáli muodostaa myös laajemman kyläyhdyskunnan (Τοπική Κοινότητα Αιγιάλης, "Topikí Koinótita Aigiális"), johon kuuluvat varsinaisen Aigiálin kylän ja Órmos Aigiálisin lisäksi kylät Ágios Pávlos ja Potamós sekä asumattomat saaret Liadí ja Pláka Liadioú. Koko yhdyskunnan väkiluku on 514. Lähellä Aigiália sijaitsevat Tholárian kylä sekä sen ranta-asutus Paralía Tholaríon.
Tyttö nimeltä Varpu

Tyttö nimeltä Varpu on vuonna 2016 ensi-iltansa saanut suomalainen draamaelokuva, jonka on ohjannut Selma Vilhunen. Elokuva on Vilhusen ensimmäinen pitkä näytelmäelokuva ohjaajana. 
Elokuva palkittiin lokakuussa 2016 Taodue Golden Camera -pääpalkinnolla Rooman elokuvafestivaaleilla. Linnea Skog palkittiin roolistaan parhaan naispääosan Jussi-palkinnolla, minkä lisäksi elokuva oli ehdolla yhdeksässä palkintokategoriassa.
Elokuva sai myös Pohjoismaiden neuvoston elokuvapalkinnon marraskuussa 2017. Palkinnon arvo on 350 000 Tanskan kruunua eli noin 47 000 euroa.
Juoni.
Tyttö nimeltä Varpu kertoo 12-vuotiaasta Varpusta (Linnea Skog), joka on jo matkalla kohti aikuisuutta, ja äidistä (Paula Vesala), joka ei halua kasvaa isoksi. Varpu asuu kahdestaan äitinsä kanssa eikä ole koskaan tavannut isäänsä. Eräänä iltana Varpu saa tarpeekseen ratsastuskavereistaan ja äidistään. Hän varastaa auton ja ajaa ylös pohjoiseen etsimään isäänsä (Lauri Maijala), josta tietää ainoastaan nimen. Isä ei kuitenkaan ole aivan sellainen kuin hän olisi odottanut. Kohtaaminen isän kanssa laukaisee Varpun ja Sirun elämässä jotakin, mikä saa heidät molemmat ymmärtämään paikkansa suhteessa toisiinsa ja maailmaan.
Tuotanto.
Elokuva kuvattiin Uudellamaalla ja Oulussa marras–joulukuussa 2015.
Areópoli

Areópoli (; ) on Kreikan kylä, joka sijaitsee Mánin niemimaalla eteläisellä Peloponnesoksella. Se kuuluu hallinnollisesti Anatolikí Mánin kuntaan, Lakonian alueyksikköön ja Peloponnesoksen alueeseen. Aiemmin kylä kuului Oítylon kuntaan ja vuodesta 2011 lähtien Anatolikí Mánin kunnan Oítylon kunnallisyksikköön. Kylän väkiluku on 888 (vuonna 2011).
Areópoli sijaitsee noin 72 kilometriä etelään Spártin kaupungista ja noin 20 kilometriä lounaaseen Gýtheiosta. Osmanivallan aikana kylän nimi oli "Tsímova" (Τσίμοβα) tai "Tzímova" (Τζίμοβα). Areópoli tunnetaan ennen kaikkea siitä, että Kreikan vapaussota sai alkunsa siellä 17. maaliskuuta 1821. Kylän nykyinen nimi, joka otettiin käyttöön vuonna 1836, tarkoittaa ”Areen kaupunkia”, mikä viittaa kreikkalaisen mytologian sodanjumalaan. Nimen antoi Kreikan ensimmäinen kuningas Otto kiitoksena kylän panoksesta vapaustaistelussa.
Kylän nähtävyyksiin kuuluvat muun muassa sen kirkot ja tornit. Näistä merkittävimmät ovat Taksiarkkien kirkko ("Ágioi Taxiárches") 1600-luvulta, jonka edessä siunattiin mánilaisten aseet vapaussodan alussa; Neitsyt Marian ("Panagía") ja Pyhän Kharalampoksen ("Ágios Charálampos") kirkko; sekä Pikoulákiksen, Kapetanákoksen, Mavromicháliksen ja Pikoulákiksen tornit. Kylän keskusaukiolla nimeltään "Plateía Athanáton" (”Kuolemattomien aukio”) on vapaustaistelun johtajiin kuuluneen Petrómpeis Mavromicháliksen patsas.
Areópoli muodostaa myös laajemman kyläyhdyskunnan (Τοπική Κοινότητα Αρεοπόλεως, "Topikí Koinótita Areopóleos"), johon kuuluvat varsinaisen Areópolin kylän lisäksi kylät Dryália, Lagokoíli, Liméni, Omalés ja Sotíras. Koko yhdyskunnan väkiluku on 1 014.
Areopolis

Areopolis (, ”Areen kaupunki”) voi viitata seuraaviin paikkoihin:
Ásos

Ásos (; myös "Ássos") on Kreikan kylä, joka sijaitsee Kefalonián saarella. Se kuuluu hallinnollisesti Sámin kuntaan, Kefalonián alueyksikköön ja Jooniansaarten alueeseen. Aiemmin kylä kuului Érisoksen kuntaan ja vuodesta 2011 lähtien Kefalonián kunnan Érisoksen kunnallisyksikköön. Kylä muodostaa oman kyläyhdyskuntansa (Τοπική Κοινότητα Άσου, "Topikí Koinótita Ásou"). Kylän väkiluku on 88 (vuonna 2011).
Ásos sijaitsee Kefalonián pohjoisrannikolla Mýrtoksenlahden pohjoisosassa, noin 36 kilometriä pohjoiseen saaren pääkaupungista Argostólista. Kylä on rakennettu niemeen johtavan kapeamman kannaksen kohdalle. Niemessä on venetsialaisvallan aikana 1500-luvulla rakennetun linnan ("Froúrio") rauniot. Maisemiensa ansiosta kylä on saarella suosittu nähtävyys.
Chóra (Messenia)

Chóra (; myös "Hóra") on Kreikan kaupunki, joka kuuluu hallinnollisesti Pýlos-Néstoraksen kuntaan, Messenian alueyksikköön ja Peloponnesoksen alueeseen. Aiemmin kaupunki kuului Néstoraksen kuntaan ja vuodesta 2011 lähtien Pýlos-Néstoraksen kunnan Néstoraksen kunnallisyksikköön. Kaupungin väkiluku on 3 454 (vuonna 2011).
Chóra sijaitsee Peloponnesoksen niemimaan lounaisosan sisämaassa noin 20 kilometriä pohjoiseen Pýloksesta. Kaupunki on rakennettu noin 300 metrin korkeuteen. Kaupungin nähtävyyksiin kuuluu muun muassa Chóran arkeologinen museo, joka esittelee läheisestä Nestorin palatsista tehtyjä mykeneläisaikaisia löydöksiä.
Chóra muodostaa myös laajemman kaupunkiyhdyskunnan (Δημοτική Κοινότητα Χώρας, "Dimotikí Koinótita Chóras"), johon kuuluu varsinaisen Chóran kaupungin lisäksi Stylianóksen kylä. Koko yhdyskunnan väkiluku on 3 498.
Dervéni

Dervéni (; ) on antiikin aikaisen hautausmaan arkeologinen kohde Makedoniassa Kreikassa. Se sijaitsee Oraiókastron kunnassa lähellä Anthoúpolin kylää, suunnilleen Efkarpían ja Lagynán kaupunkien puolessa välissä A2-valtatien varrella lähellä Thessalonikia. Dervénin haudat olivat osa antiikin aikaisen Leten kaupungin hautausmaata. Ne löydettiin vuonna 1962.
Dervénin haudoista on löydetty monia merkittäviä esineitä, kuten Dervénin krateeri, jonka koristelu esittää Dionysoksen ja Ariadnen avioitumista, noin vuodelta 330–320 eaa., sekä filosofisen tekstin sisältävä Dervénin papyrus, joka on Euroopan vanhin säilynyt käsikirjoitus, noin vuodelta 340 eaa. Dervénistä tehdyt löydökset ovat esillä Thessalonikin arkeologisessa museossa.
Episkopí Goniás

Episkopí Goniás () on Kreikan kylä, joka sijaitsee Thíran saarella Santorínin saariryhmässä. Se kuuluu hallinnollisesti Thíran kuntaan, Thíran alueyksikköön ja Etelä-Egean saarten alueeseen. Aiemmin kylä kuului Firán kuntaan ja vuodesta 2011 lähtien Thíran kunnan Firán kunnallisyksikköön. Kylän väkiluku on 118 (vuonna 2011).
Episkopí Goniás sijaitsee Thíran saaren keskellä Profítis Ilías -vuoren alemmalla pohjoisrinteellä. Kylän rakennuskanta on hyvin perinteistä. Sen lähialueen tunnetuin nähtävyys on bysanttilaisaikainen, 1000-luvulla rakennettu Panagía Episkopín kirkko, joka sijaitsee Mésa Goniássa. Kirkko oli keskiajalla piispanistuin, mistä myös kylä on saanut nimensä piispaan ("epískopos") viittaavan alkuosan. Kylä kärsi suuria tuhoja maanjäristyksessä vuonna 1956, minkä jälkeen monet muuttivat läheiseen Kamárin kylään.
Episkopí Goniás muodostaa myös laajemman kyläyhdyskunnan (Δημοτική Κοινότητα Επισκοπής Γωνιάς, "Dimotikí Koinótita Episkopís Goniás"), johon kuuluu varsinaisen Episkopí Goniáksen kylän lisäksi rantalomakohteena tunnettu Kamári. Koko yhdyskunnan väkiluku on 1 462.
Kástro (Sífnos)

Kástro () on Kreikan kylä, joka sijaitsee Sífnoksen saarella. Se kuuluu hallinnollisesti Sífnoksen kuntaan, Míloksen alueyksikköön ja Etelä-Egean saarten alueeseen. Kástro on osa saaren pääkylän Apollonían eli Chóran kyläyhdyskuntaa. Kylän väkiluku on 118 (vuonna 2011).
Kástro sijaitsee kukkulalla Sífnoksen itärannikolla noin viisi kilometriä itään Apolloníasta. Se on rakennettu saaren antiikin aikaisen Sifnoksen poliksen kaupunkikeskuksen ja sen akropoliin eli linnavuoren paikalle. Paikka toimi linnoituksena edelleen venetsialaisvallan aikana, mistä kylä on saanut nykyisen linnaan viittaavan nimensä.
Kylän nähtävyyksiin lukeutuvat muun muassa akropoliin jäänteet, kuten muurien osat noin ajalta 500 eaa., lukuisat muut antiikin aikaiset jäänteet eri puolilla kylää ja sen lähialuetta, myöhempi 1600-luvulla rakennettu venetsialainen linnoitus, 1500- ja 1600-luvuilla rakennetut kartanot ja kirkot sekä Sífnoksen arkeologinen museo.
Spartochóri

Spartochóri (; myös "Spartohóri") on Kreikan kylä, joka sijaitsee Meganísin saarella. Se kuuluu hallinnollisesti Meganísin kuntaan, Lefkaksen alueyksikköön ja Jooniansaarten alueeseen. Kylän väkiluku on 382 (vuonna 2011).
Spartochóri sijaitsee Meganísin pohjoisrannikolla noin 3,5 kilometriä länteen saaren pääkylästä Katoméristä sekä Vathýn kylästä. Spartochórin satama Spiliá tai Spília sijaitsee luonnonsatamalahden pohjukassa. Se on suosittu venesatama ja sinne on lauttayhteys Nydrístä Lefkakselta. Satamasta kulkee serpentiinitie sekä erillinen kävelypolku ylös kylään. Kylä on rakennuskannaltaan hyvin perinteinen.
Spartochóri muodostaa myös laajemman kyläyhdyskunnan (Τοπική Κοινότητα Σπαρτοχωρίου, "Topikí Koinótita Spartochoríou"), johon kuuluvat varsinaisen Spartochórin kylän lisäksi saaret Skorpiós ja Spárti. Koko yhdyskunnan väkiluku on 383.
Vathý (Meganísi)

Vathý (; myös "Vathí") on Kreikan kylä, joka sijaitsee Meganísin saarella. Se kuuluu hallinnollisesti Meganísin kuntaan, Lefkaksen alueyksikköön ja Jooniansaarten alueeseen. Kylä muodostaa oman kyläyhdyskuntansa (Τοπική Κοινότητα Βαθέως, "Topikí Koinótita Vathéos"). Kylän väkiluku on 203 (vuonna 2011).
Vathý sijaitsee luonnonsatamalahden pohjukassa Meganísin pohjoisrannikolla. Se on yksi saaren kolmesta kylästä pääkylä Katomérin sekä Spartochórin kylän lisäksi. Katoméri sijaitsee Vathýsta noin 1,5 kilometriä etelään ja Spartochóri noin 3,5 kilometriä länteen. Kylässä on satama, johon on lauttayhteys Spartochórista sekä Nydrísta Lefkakselta.
Karl Jansson

Karl Algot Jansson (30. lokakuuta 1898 Lohja – 29. kesäkuuta 1963) oli suomalainen toimittaja ja oikeistoradikaali aktivisti.
Elämä ja ura.
Jansson liittyi vuonna 1917 Lohjalle perustetun suojeluskunnan ratsastavaan osastoon ja hän oli myöhemmin sisällissodan ohella mukana myös Aunuksen retkikunnassa. 1930-luvulla Jansson osallistui Lapuan liikkeeseen, Arvi Kalstan perustaman Suomen Kansan Järjestö -puolueen toimintaan ja oli Vapaussodan Rintamamiesten liiton julkaiseman "Rintamamies"-lehden toimittajana. Jansson myös kirjoitti SKJ:n "Hakkorset"-lehteen. Syyskuussa 1939 Jansson oli mukana Saksassa vierailleessa Vapaussodan Rintamamiesten liiton lähetystössä yhdessä pankinjohtaja P. H. Norrménin ja insinööri John Rosbergin kanssa. Lähetystöä johti Etsivän keskuspoliisin entinen johtaja Esko Riekki ja lähetystön oli tarkoitus selvittää, olivatko Saksa ja Neuvostoliitto sopineet aiemmin elokuussa Suomen kuulumisesta Neuvostoliiton etupiiriin. Lähetystö pääsi tapaamaan SS-valtakunnanjohtaja Heinrich Himmleriä mutta tämä kiisti että mitään tällaista olisi sovittu. Jansson vieraili Saksassa myös syksyllä 1940 jääkäriluutnantti Gunnar Lindqvistin kanssa esittämässä SS:lle Vapaussodan Rintamamiesten liiton kutsun SS-joukkojen toipilaiden saamiseksi toipumislomille Suomeen. Samalla Jansson kävi tutustumassa SS-divisioona Leibstandarte Adolf Hitlerin parakkeihin ja kirjoitti Rintamamies-lehteen ylistävän artikkelin SS:stä. Samana vuonna hän osallistui suomalaisten SS-miesten rekrytointiin.
Roolissaan kirjoittajana hän hyökkäsi ruotsalaista kansanpuoluetta vastaan kirjoittaen, että tämä oli "joutunut anglo-saksien propagandan huijaamaksi" ja että tämä "erotti ruotsalaiset suomalaisesta kansanruumiista" ja esti "tätä kansanosaa luomasta kohtalontietään uudessa Euroopassa". Keväällä 1942 Jansson valittiin ruotsinkielisen natsijärjestön Samfundet Folkgemenskapin puheenjohtajaksi. Syksyllä 1944 Jansson oli mukana Sonderkommando Nordin Suomen johdossa ja hän toimi yhteysmiehenä ja erikoisagenttina Kristiinankaupungin ja Närpiön seudulla. Jansson asui tällöin 1944–1945 Kristiinankaupungin kaupunginhotellissa, jossa sijaitsi myös Saksaan yhteyksiä hoitanut Sonderkommando Nordin salainen radioasema, jota hoiti SS-mies Timo Räihä. Sonderkommando Nordin toiminta paljastui syksyllä 1945 ja valtiollinen poliisi Valpo aloitti toiminnassa mukana olleiden pidätykset vuoden 1946 puolella. Jansson pääsi kuitenkin pakenemaan Ruotsiin jossa hän asui lopun elämäänsä. Hän oli 1950-luvun lopulla Hudiksvallin seudulla metsätyömailla työnvälittäjänä ja hän lienee kuollut 1960-luvulla syöpään. Sotilasarvoltaan Jansson oli luutnantti.
Tähtäimessä

Tähtäimessä ("Target") on Arthur Pennin ohjaama jännityselokuva vuodelta 1985. Sen pääosia, Euroopan-matkalla kadonnutta äitiä etsivää isää ja poikaa esittävät Gene Hackman ja Matt Dillon.
Juoni.
Walter Lloyd (Hackman) on teinipoikansa Chrisin (Dillon) mielestä tylsä lähiöisä, kunnes perheen äiti yhtäkkiä katoaa lomamatkallaan Pariisissa ja mies ja poika lähtevät tutkimaan asiaa. Pojalle paljastuu, että isä on entinen CIA-agentti eikä lainkaan niin tylsä kun on aina luullut.
Vastaanotto.
DVDTalk-sivuston Scott Weinberg luonnehtii "Tähtäimessä"-elokuvaa varsin onnistuneeksi sekoitukseksi Polanskin trilleriä "Frantic" ja Jeff Kanew’n vuoden 1985 toimintakomediaa "Täysosuma". DVD Verdict -sivuston Mac McEntire pitää veteraani Arthur Pennin ohjausta kovin hidastempoisena, Dillonin roolityötä ylinäyttelevänä eikä Hackmankaan hänestä onnistu niin kuin yleensä. Myös "Video-oppaan 1995" Bello Romano piti elokuvaa liian hidastempoisena trilleriksi ja antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”.